Gullstrupens skattesmell: Fem millioner kroner
Kjendisnettstedet TMZ skriver at gullstrupen har fått et krav fra myndighetene i New Jersey om å betale restskatt på nesten 902.000 dollar, tilsvarende nesten nøyaktig fem millioner kroner. Nettstedet skriver at de har fått dokumentene på skattekravet, men utdyper ikke noe mer om omstendighetene rundt. Dokumentene kommer kort tid etter forrige finansielle problem for Blige - tidligere i måneden ble hun saksøkt for ikke å ha betalt tilbake et banklån på 500.000 dollar, tilsvarende 2,8 millioner kroner. Det er heller ikke lenge siden hun ble saksøkt for ikke å ha betalt tilbake et banklån på 2,2 millioner dollar, over tolv millioner kroner. Og i mai i fjor ble hennes veldedige organisasjon saksøkt for ikke å overholde et lån på knapt halvannen millioner kroner. I mai skyldte Blige på sine ansatte. - Problemet er at de rette folkene ikke er på de rette plassene og gjør de rette tingene, sa hun den gang. Nå har hun ikke besvart henvendelsene fra TMZ.
Tidligere i måneden ble Mary J. Blige (42) saksøkt for ikke å betale tilbake lån. Nå må hun betale restskatt på fem millioner kroner.